Polisieminister versoek weer vuurwapenamnestieArgieffoto: SAPD Bheki Cele, minister van polisie, gaan die kabinet versoek om ŉ vuurwapenamnestietydperk te oorweeg. Cele het Donderdagaand tydens die begrotingsrede in die parlement gesê die versoek is weens die toename in onwettige vuurwapens wat grootliks bydra tot misdaadvlakke. Die amnestietydperk sal ten doel hê om die aantal onwettige vuurwapens te verminder; vuurwapeneienaars die geleentheid te gee om ongewenste vuurwapens in te handig; misdaad en geweld te voorkom en veiligheid te bevorder; die fundamentele oorsake van misdaad te takel om gemeenskappe doeltreffend te beskerm; en om te verseker dat alle Suid-Afrikaners veilig is, aldus Cele. “Ons doen ‘n beroep op die gemeenskap om van hierdie geleentheid gebruik te maak, aangesien ons geen genade sal toon wanneer ons met die onwettige besit van vuurwapens te doen het nie.” Daar is egter geen verdere besonderhede bekend gemaak oor wanneer die amnestietydperk moontlik sal wees nie. Cele het reeds in Julie verlede jaar ŉ ses maande lange amnestietydperk versoek. Die parlement sou dit bespreek en oorweeg. Daar is egter daarna in Augustus aangekondig dat die polisie die versoek teruggetrek het weens hangende litigasie. Cele het destyds voorgestel dat die amnestietydperk van 1 September 2018 tot 28 Februarie 2019 plaasvind. Dit was die soveelste keer dat ŉ vuurwapenamnestietydperk versoek is, maar op niks uitgeloop het nie. Die konstitusionele hof het in Junie verlede uitspraak gelewer in die hofgeding rakende vuurwapenlisensies. Die konstitusionele hof se uitspraak het tot gevolg dat vuurwapeneienaars wat nie betyds aansoek gedoen het om hul wapenlisensies te hernu nie, hul vuurwapens by die polisie moet gaan inhandig. Fred Camphor. Foto: Skermskoot/ Groot Ontbyt/Grootplaas Die organisasie SA Jagters het in Mei vanjaar ŉ beroep op pres. Cyril Ramaphosa gedoen om hulle toe te laat om te help met die implementering van ’n enkele vuurwapenadministrasiestelsel om die probleme met lisensies wat verval het op te los én onwettige wapens uit die omloop te verwyder. Fred Camphor, uitvoerende hoof van SA Jagters, het aan Maroela Media gesê die nuwe wet op die beheer van vuurwapens is in 2006 geïmplementeer, met die vereiste dat alle vuurwapens in private besit oor ŉ tydperk van vier jaar herlisensieer moet word. Die polisie het destyds – en vandag steeds – nie die vermoë gehad om die getal aansoeke te verwerk nie. Teen Junie 2009 moes alle sogenaamde ou lisensies opgeskort gewees het, maar dit sou nagenoeg 1 miljoen wettige vuurwapeneienaars, wat nog nie hulle lisensies hernieu het nie, oornag in misdadigers verander het. SA Jagters het reeds verskeie hofaansoeke teen die minister van polisie gebring om hom te dwing om oplossings vir die probleme te vind. “Die situasie met die stadige verwerking van lisensieaansoeke, foute wat gemaak word en ŉ algemene onvermoë om die wet behoorlik te administreer en te implementeer, duur ongebreideld voort,” skryf Camphor. In een van die hofsake het die Vuurwapeneienaarsvereniging van Suid-Afrika (GOSA) onder meer ŉ bevel gekry dat die polisie nie ŉ wapen mag inneem net omdat die lisensie daarvoor verval het nie. Volgens Camphor het die polisie boonop in 2015 al toegegee dat hy nie in staat is om die voorgestelde wysigings aan die wet te hanteer nie. Dié situasie geld vandag steeds. Miljoene rand is ook onder meer aan IT-stelsels bestee sodat wapenhandelaars elektroniese toegang tot die vuurwapenregister se databasis kon kry. Dertien jaar ná die implementering van die wet, het handelaars egter steeds nie toegang daartoe nie, al is dit ŉ vereiste van die wetgewing. Camphor skryf dat die wysigingswet op vuurwapens al in 2016 aan die parlement voorgelê moes word. ŉ Konsepweergawe daarvan het verlede jaar uitgelek en die inhoud daarvan is as “drakonies” beskryf. Dit maak onder meer voorsiening daarvoor dat selfverdediging nie aangevoer kan word as ŉ rede om ŉ vuurwapen te besit nie.